भीष्म साहनी, आधुनिक गद्य साहित्य के प्रमुख स्तम्भ है। इनका जन्म सन १९१५ में रावलपिंडी (जो अब पाकिस्तान में है )में हुआ था। प्रसिद्ध फ़िल्म अभिनेता बलराज साहनी इनके भाई थे तथा इनके पिता अपने समय के प्रसिद्ध समाज -सेवी थे। पिता के व्यक्तित्व की छाप भीष्म पर भी पड़ी । इनकी अध्ययन में भी बड़ी रूचि थी। इन्होने गवर्मेंट कॉलेज ,लाहौर से अंग्रेजी विषय में एम्.ए.की परीक्षा पास की । पंजाब यूनिवर्सिटी से पी.एच.डी.की उपाधि प्राप्त की । विभाजन के बाद इन्होने दिल्ली में अंग्रेजी के प्राध्यापक पद पर कार्य किया । सन १९५७ से १९६३ तक इन्होने मास्को के विदेशी भाषागृह में अनुवादक के रूप में काम किया और टालस्टॉय ,आस्ट्रोवस्की आदि की रचनाओं के अनुवाद किए । १९६५ से लेकर १९६७ तक उन्होंने नई कहानियाँ नामक पत्रिका का संपादन किया । वे प्रगतिशील लेखक संघ एवं अफ्रो -एशियाई लेखक संघ से भी जुड़े रहे। सन १९९३ से लेकर १९९७ तक वे साहित्य अकादमी के कार्यकारी समिति से सदस्य रहे। १ अगस्त सन २००३ को इनकी मृत्यु हो गई ।